Kuben løfter sløret for et nyt og fleksibelt ejerboligprojekt.

Det nye projekt fra Kuben går ud på, at boligerne skal bygges som grundmoduler, hvor overetage og tagterrasse kan bygges på senere og efter behov. Målet er at ramme de unge familier, som har svært ved at komme ind på boligmarkedet i Aalborg. Prisen på et grundmodul i KubusParken er 2,2 millioner kroner. Til den pris får man 105 kvadratmeter. Dertil kan man tilvælge en overetage med tagterrasse, enten fra ny, eller senere, når man får råd og behov. Overetagen koster fra 325.000 kroner og lægger 54 kvadratmeter til arealet. - Det er svært for unge førstegangskøbere at forene handlefrihed og fleksibilitet med ønsket om en moderne bolig, hvis det første boligkøb betyder økonomisk lammelse i adskillige år ud i fremtiden. Desuden er det en dyr affære at hoppe fra bolig til bolig, efterhånden som ens krav til boligen udvikler sig, forklarer Marie Dahl i en pressemeddelelse.